
Előterjesztés
a Közgyűlés részére
Tisztelt Közgyűlés!
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (Vagyonrendelet) 56. § (1) bekezdése alapján, a Fővárosi Önkormányzat tulajdonában lévő többszemélyes gazdasági társaságok – így a Budapesti Nagybani Piac Zártkörűen Működő Részvénytársaság (továbbiakban: BNP Zrt. vagy Társaság) – vonatkozásában a tulajdonosi pozícióból eredő részvényesi jogok gyakorlásáról és kötelezettségek teljesítéséről a Fővárosi Közgyűlés a Társaság közgyűlésének, mint legfőbb szervének döntését megelőzően hozza meg részvényesi döntését.

A Vagyonrendelet 56. § (2) bekezdése szerint a főpolgármester előterjesztésében foglalt javaslat alapján hozza meg részvényesi döntését a Fővárosi Közgyűlés többek között a vezérigazgató díjazásának megállapítása tekintetében.
A Vagyonrendelet 58. § alapján díjazásnak minősül többek között a prémiumfeladat és a prémium-keretösszeg kitűzése, a prémiumfeladat teljesítésének elfogadása, illetve a prémium kifizetésének engedélyezése is.

A BNP Zrt. közgyűlése a tavalyi évben 5/2012. (03.05.) számú határozatával kitűzte a Társaság vezérigazgatójának, Házi Zoltánnak 2012. évi prémiumfeladatát, azzal, hogy a prémium feladatok teljesítése esetén a vezérigazgató részére az éves alapbérének 40%-a fizethető ki. 
A határozat szerint a vezérigazgató prémiumfeladata a Társaság 2012. évre előirányzott üzemi eredményének teljesítése (769.180eFt), illetve túlteljesítése.

Javasolom, hogy a mellékelt tételes értékelés alapján a Fővárosi Közgyűlés állapítsa meg, hogy a 2012. évi prémiumfeladatokat Házi Zoltán vezérigazgató 100 %-os mértékben teljesítette, mely alapján az éves alapbére 40%-a, azaz 4.992.000,- Ft, prémiumra jogosult.
Tekintettel arra, hogy a vezérigazgató részére már 3.494.400 Ft kifizetésre került, jelen előterjesztés keretében javaslom további 1.497.600 Ft prémium kifizetését részére.
(1. melléklet: 2012. évi prémiumfeladatok értékeléséhez kapcsolódó igazgatósági, illetve felügyelőbizottsági határozatok)

Javaslom továbbá Házi Zoltán vezérigazgató részére a 2013. évi prémiumfeladatok meghatározását, azzal, hogy a prémium feladatok teljesítése esetén az vezérigazgató részére az éves alapbérének 40%-a fizethető ki.
A Társaság Igazgatóságának javaslata alapján a vezérigazgató 2013. évi prémiumfeladata a Társaság közgyűlése által elfogadott üzleti tervben szereplő adózás előtti eredmény teljesítése, illetve túlteljesítése a 2. mellékletben foglaltak szerint.

A Társaság Igazgatósága és Felügyelőbizottsága a 2012. évi prémiumfeladatainak értékelése, valamint a 2013. évi prémiumfeladatok kitűzése tárgyában 2013. április 2-án, illetve 2013. április 25-én hozta meg döntését. 

A Fővárosi Közgyűlés részvényesi döntése alapján a Társaság legfőbb szerve, azaz a BNP Zrt. közgyűlése hozza meg a végleges döntést. 
Javaslom, hogy a Társaság közgyűlésén a Fővárosi Önkormányzat részvényesi képviselője – kötött mandátummal eljárva – „igen” szavazatával támogassa a határozati javaslatokban leírtak szerinti döntéseknek a Társaság közgyűlése általi meghozatalát.

Kérem a Tisztelt Fővárosi Közgyűlést az előterjesztés megtárgyalására és a határozati javaslatok elfogadására.
Határozati javaslat
A Fővárosi Közgyűlés úgy dönt, hogy:

Elfogadja Házi Zoltánnak, a Budapesti Nagybani Piac Zrt. vezérigazgatójának 2012. évi prémiumfeladatai teljesítésének értékelésére vonatkozó javaslatot. Javasolja a Budapesti Nagybani Piac Zrt. közgyűlésének a teljesítésértékelés elfogadását, és a prémium összegének megállapítását a vezérigazgató 2012. évi alapbére 40%-a, azaz 4.992.000,- Ft összegben, azzal, hogy ebből a prémiumelőleg összegének levonásával, 1.497.600 Ft kerüljön részére kifizetésre.

határidő:	azonnal
felelős: 	Tarlós István

Jóváhagyja Házi Zoltán, a Budapesti Nagybani Piac Zrt. vezérigazgatója 2013. évi prémiumfeladatainak meghatározására vonatkozó javaslatot a 2. melléklet szerint, azzal, hogy a prémium feladatok teljesítése esetén a vezérigazgató részére a 2013. évi alapbérének 40%-a fizethető ki. Javasolja a Budapesti Nagybani Piac Zrt. közgyűlésének a prémiumfeladatok elfogadását.

határidő:	azonnal
felelős: 	Tarlós István

Felhatalmazza a Fővárosi Önkormányzatot, mint részvényest közszolgáltatási keretszerződés alapján képviselő Budapest Főváros Vagyonkezelő Központ Zrt. képviselőjét, hogy – kötött mandátummal eljárva – „igen” szavazatával támogassa a 1. és 2. határozati javaslatokban leírtak szerinti döntéseknek a Budapesti Nagybani Piac Zrt. közgyűlése általi meghozatalát.
Határozathozatal módja:
A határozatok meghozatalához egyszerű szavazattöbbség szükséges.

Budapest, 2013. június 5.

mellékletek:
2012. évi prémiumfeladat értékeléséhez kapcsolódó igazgatósági, illetve felügyelőbizottsági határozatok
 2013. évi prémiumfeladat kitűzéséhez kapcsolódó igazgatósági, illetve felügyelőbizottsági határozatok

